16.6.2023
EL
Επίσημη Εφημερίδα της Ευρωπαϊκής Ένωσης
C 214/85 Τετάρτη 18 Ιανουαρίου 2023
14.
υπογραμμίζει ότι ο παράνομος, αδικαιολόγητος και απρόκλητος επιθετικός πόλεμος κατά της Ουκρανίας είχε τεράστιο αντίκτυπο στην παγκόσμια επισιτιστική ασφάλεια, δεδομένου ότι η Ουκρανία είναι ο πέμπτος μεγαλύτερος εξαγωγέας σιτηρών στον κόσμο· 15. εκφράζει τη βαθιά του ανησυχία για την ασφάλεια των πυρηνικών εγκαταστάσεων στην Ουκρανία, οι οποίες διατρέχουν διαρκή κίνδυνο στρατιωτικών βομβαρδισμών· καλεί την ΕΕ, τα κράτη μέλη της και τη διεθνή κοινότητα να δημιουργήσουν ζώνες ασφαλείας γύρω από αυτές τις πυρηνικές εγκαταστάσεις·
Ενίσχυση των πολιτικών, των μέσων και της διπλωματίας της ΕΕ για την προστασία και προαγωγή των ανθρωπίνων δικαιωμάτων και της δημοκρατίας στον κόσμο ΜΓΑΔΣ — Η Ευρώπη στον κόσμο και το θεματικό πρόγραμμα για τα ανθρώπινα δικαιώματα και τη δημοκρατία 16. καλεί την ΕΕ να εξετάσει με ποιον τρόπο μπορεί να προωθήσει και να εφαρμόσει καλύτερα μια προσέγγιση με βάση τα ανθρώπινα δικαιώματα σε όλα τα μέσα και τις στρατηγικές της ΕΕ, προκειμένου να ενισχύσει την εξωτερική πολιτική της ΕΕ για τα ανθρώπινα δικαιώματα και να διαμορφώσει την εξελισσόμενη γεωπολιτική κατάσταση· υπογραμμίζει ότι ο ΜΓΑΔΣ — Η Ευρώπη στον κόσμο, συμπεριλαμβανομένου του θεματικού του προγράμματος για τα ανθρώπινα δικαιώματα και τη δημοκρατία, είναι ένα από τα κύρια εργαλεία που έχει στη διάθεσή της η ΕΕ για τη βελτίωση της κατάστασης των ανθρωπίνων δικαιωμάτων σε ολόκληρο τον κόσμο και για την προώθηση ανθεκτικών, συμπεριληπτικών και δημοκρατικών κοινωνιών, καταπολεμώντας ταυτόχρονα την επιρροή των αυταρχικών καθεστώτων· τονίζει ότι η συμμετοχή των τοπικών φορέων της κοινωνίας των πολιτών είναι ζωτικής σημασίας για την προστασία των ανθρωπίνων δικαιωμάτων και της δημοκρατίας στις χώρες τους και επαναλαμβάνει την έκκλησή του για πλήρη συμμετοχή τους σε όλες τις σχετικές εξωτερικές δραστηριότητες της ΕΕ· χαιρετίζει, στο πλαίσιο αυτό, την ανεκτίμητη βοήθεια που παρέχεται επί του παρόντος σε οργανώσεις της κοινωνίας των πολιτών και ακτιβιστές παγκοσμίως στο πλαίσιο του θεματικού προγράμματος για τα ανθρώπινα δικαιώματα και τη δημοκρατία του ΜΓΑΔΣ — Η Ευρώπη στον κόσμο και στο πλαίσιο του Ευρωπαϊκού Ταμείου για τη Δημοκρατία· τονίζει τη σημασία που αποδίδει ο ΜΓΑΔΣ — Η Ευρώπη στον κόσμο στην προώθηση των ανθρωπίνων δικαιωμάτων και της δημοκρατίας με στρατηγικούς διεθνείς και τοπικούς εταίρους, μεταξύ άλλων μέσω των αποστολών παρατήρησης εκλογών της ΕΕ· υπογραμμίζει τον ρόλο του Κοινοβουλίου στη διαδικασία προγραμματισμού του μέσου και καλεί την Επιτροπή και την ΕΥΕΔ να βελτιώσουν την έγκαιρη ανταλλαγή όλων των σχετικών πληροφοριών, προκειμένου να μπορεί το Κοινοβούλιο να διαδραματίζει τον ρόλο του όπως κατοχυρώνεται στις Συνθήκες, ιδίως κατά τη διάρκεια γεωπολιτικών διαλόγων υψηλού επιπέδου με την Επιτροπή· καλεί την Επιτροπή και την ΕΥΕΔ να ξεκινήσουν διάλογο με το Κοινοβούλιο προκειμένου να διασφαλιστεί η βελτίωση στο θέμα αυτό· 17. τονίζει τη σημασία του μακροπρόθεσμου σχεδιασμού και της συνέχισης της στήριξης έργων και πρωτοβουλιών στο πλαίσιο του ΜΓΑΔΣ — Η Ευρώπη στον κόσμο, ιδίως όσον αφορά περιοχές που πλήττονται από συγκρούσεις, πόλεμο και φυσικές καταστροφές· καλεί την Επιτροπή και την ΕΥΕΔ να ενσωματώσουν τη στήριξη της δημοκρατίας ως οριζόντια προτεραιότητα σε όλα τα θεματικά και γεωγραφικά προγράμματα του ΜΓΑΔΣ — Η Ευρώπη στον κόσμο· 18. επαναλαμβάνει την έκκλησή του για μεγαλύτερη διαφάνεια ως προς τις διατάξεις που αφορούν τα ανθρώπινα δικαιώματα στις συμφωνίες χρηματοδότησης στο πλαίσιο του ΜΓΑΔΣ — Η Ευρώπη στον κόσμο και τη διευκρίνιση του μηχανισμού και των κριτηρίων για την αναστολή αυτών των συμφωνιών σε περίπτωση παραβίασης ανθρωπίνων δικαιωμάτων, δημοκρατικών αρχών ή του κράτους δικαίου, καθώς και σε σοβαρές περιπτώσεις διαφθοράς· καλεί την Επιτροπή να απόσχει από τη χρήση της δημοσιονομικής στήριξης σε τρίτες χώρες ως λειτουργικής μεθόδου για τη συνεργασία με χώρες όπου σημειώνονται ευρείες παραβιάσεις ανθρωπίνων δικαιωμάτων και καταπίεση των υπερασπιστών των ανθρωπίνων δικαιωμάτων·
Ειδικός εντεταλμένος της ΕΕ για τα ανθρώπινα δικαιώματα 19.
υποστηρίζει πλήρως το έργο του Ειδικού Εντεταλμένου της ΕΕ (ΕΕΕΕ) για τα ανθρώπινα δικαιώματα όσον αφορά την προάσπιση και την προώθηση των ανθρωπίνων δικαιωμάτων στον κόσμο μέσω της συνεργασίας με τρίτες χώρες και της συνεργασίας με εταίρους που συμμερίζονται τις ίδιες απόψεις, καθώς και τον σημαντικό ρόλο του στην ενίσχυση της αποτελεσματικότητας των πολιτικών της ΕΕ για τα ανθρώπινα δικαιώματα μέσω προσπαθειών για την αύξηση της συνοχής τους· υπογραμμίζει την ανάγκη στενής συνεργασίας μεταξύ του ΕΕΕΕ για τα ανθρώπινα δικαιώματα και άλλων ΕΕΕΕ σε χώρες και περιοχές προκειμένου να βελτιωθεί περαιτέρω αυτή η συνοχή, και ζητεί μεγαλύτερη προβολή του ρόλου του ΕΕΕΕ για τα ανθρώπινα δικαιώματα· τονίζει ότι είναι σημαντικό ο ΕΕΕΕ για τα ανθρώπινα δικαιώματα να συνεχίσει να συνεργάζεται με διεθνείς οργανισμούς, συμπεριλαμβανομένου του ΟΗΕ και των ειδικών εισηγητών τους που διορίζονται από το Συμβούλιο Ανθρωπίνων Δικαιωμάτων του ΟΗΕ, καθώς και με εκπροσώπους ή απεσταλμένους άλλων χωρών που είναι υπεύθυνοι για τα ανθρώπινα δικαιώματα· καλεί τον ΕΕΕΕ να συνεργαστεί δημοσίως με μεμονωμένους υπερασπιστές των ανθρωπίνων δικαιωμάτων και να συνεργαστεί στενά με τις οργανώσεις της κοινωνίας των πολιτών και τους υπερασπιστές των ανθρωπίνων δικαιωμάτων που εδρεύουν στην ΕΕ και σε κάθε χώρα· υπογραμμίζει ότι είναι σημαντικό οι ΕΕΕΕ σε καταστάσεις σε επίπεδο χώρας και περιφέρειας να συνεργάζονται με τις εθνικές αρχές για την προστασία των ανθρωπίνων δικαιωμάτων και για μεμονωμένες περιπτώσεις· ενθαρρύνει τον ΕΕΕΕ για τα ανθρώπινα δικαιώματα να καταβάλλει διπλωματικές προσπάθειες προκειμένου να ενισχυθεί η ενωσιακή στήριξη του διεθνούς ανθρωπιστικού δικαίου και της διεθνούς δικαιοσύνης·